ભાલ વિસ્તારમાં મોટા ભાગની જમીન ક્ષારીય ભાસ્મિક, મધ્યમ કાળીથી ભારે કાળી અને ચીકણી છે. જમીનમાં ક્ષારોનું પ્રમાણ વધારે હોવાથી જમીનની નિતારશક્તિ ઓછી હોઇ ચોમાસાનું પાણી ભરાઇ રહે છે અને જમીન લાંબો સમય સુધી ભેજ છોડતી નથી. આવી જમીનમાં સંગ્રહિત ભેજ આધારિત બિનપિયત ઘઉંની ખેતી થાય છે. બિનપિયત ઘઉંના વાવેતરને મહત્તમ તાપમાન ૩૫ ડિગ્રીથી ઓછું હોય તો વધારે માફક આવે છે. જેથી ઓક્ટોબરના મધ્ય ભાગથી લઇને નવેમ્બરના પ્રથમ અઠવાડિયા સુધીમાં વાવેતર કરવું હિતાવહ છે.